Gedagte vir die dag: Gee jou hart | Maroela Media
Hy staan by ons en help ons in al ons krisisse. Daarom kan ons ander mense help en troos wanneer hulle swaarkry. Ons kan dieselfde troos met hulle deel as wat God met ons gedeel het. (2 Korintiërs 1:4)
Wat sou die wêreld sonder die sagtheid van vroue-harte wees? Ja, vroue het 'n spesiale radarstelsel waarmee hulle ander se pyn aanvoel en die vermoë om 'n ander se trane met haar hart af te droog.
Henri Nouwen het geskryf: Om te troos beteken nie om pyn weg te neem nie, maar om daar te wees en te sê: "Jy is nie alleen nie. Ek is by jou. Saam kan ons jou las dra. Moenie bang wees nie. Ek is hier." Dit is troos. En ons moet dit nie net gee nie, maar ook kan ontvang.
Kom ons blý troos-vroue. Vroue wat so bewus is van God se genade-vertroosting in ons eie lewens dat ons ander se trane spontaan afdroog. Want wanneer ons ander troos, is ons geneig om ons eie hartseer sommer te vergeet.
Dankie, Trooster, dat U altyd daar is om mý van u liefdesorg te verseker. Wys my hoe en waar ek dit vandag kan uitdeel.